Nice/Bergen (TV 2): Per-Mathias Høgmos mannskap møter blant annet stormakten Italia i kvaliken til EM i Frankrike i 2016.

Her er Norges gruppe: Italia, Malta, Aserbajdsjan, Bulgaria, Norge, Kroatia.

Se komplett oversikt over gruppene nederst!

– Vi kan slå hvem som helst

– Dette blir spennende. Vi får det vi får, kan fort bli jevn gruppe. Italia er favoritter, med en relativt sterk motstander fra nivå 2. Bulgaria er et nytt bekjentskap, mens de andre kjenner vi litt fra før, sier Høgmo til TV 2.

– Men dette var vel noe av det tøffeste vi kunne fått?

– I hvert fall fra nivå to, der møter vi en av de mest utfordrende. Italia har vi møtte flere ganger, det blir gøy. Vi får kartlagt Italia og Kroatia godt nå i VM.

– Ser du får deg at Norge slår Italia eller Kroatia?

– Vi kan slå hvem som helst i enkeltkamper, spesielt hjemme på Ullevaal. Også på bortebane. Her handler det om å forberede seg best mulig.

– Brede Hangeland mot Mario Balotelli, hvordan går det da?

– Brede Hangeland har spilt finale i Europaligaen med Fulham, da må du slå en del av disse guttene. Vi har spillere som holder høyt europeisk nivå - mange i rivende utvikling.

– Ingen enkel gruppe

Den italienske landslagssjefen innrømmer at han ikke kjenner så godt til alle lagene i gruppen.

– Det er mange lag jeg ikke kjenner så godt her, de har mange unge spillere. Etter VM vil jeg ha bedre muligheter til å se på dem og hvordan de har utviklet seg, sier Italias Cesare Prandelli til TV 2.

– Enkel gruppe for Italia?

– Å, nei, nei. Ingen enkel gruppe, smiler Prandelli.

Kroatias trener, Niko Kovac, er fornøyd med gruppen.

– Italia og vi er nok favoritter her. Men vi vil ikke undervurdere noen, sier Kovac.

Han er ellers ganske blank på Høgmos mannskap:

– Jeg så Norges kamper mot Island i kvalifiseringen sist. Men jeg vil ikke gå så detaljert inn i de nå, for jeg har ikke fulgt dem så tett, sier han.

– Vi er utfordrere

TV 2s fotballekspert Petter Myhre har en klar formening om hvem som er favoritter i gruppen:

– Det er selvfølgelig en tøff gruppe. Italia og Kroatia er de store favorittene. Vi er utfordrere sammen med Bulgaria, sier Myhre.

Norge har ikke kvalifisert seg til et fotballsluttspill siden EM i 2000. Siden den gang har landslaget feilet i sju kvalifiseringer på rad. Myhre mener det blir en kamp om tredjeplassen for Norge.

– Sånn det ser ut nå, må vi holde Bulgaria bak oss for å ta tredjeplassen i gruppen og komme oss ut i playoff, sier Myhre.

Nå er muligheten større enn noen gang. Antall deltakernasjoner er utvidet fra 16 til 24. Det betyr at de to beste i hver kvalifiseringsgruppe er direkte kvalifisert til EM-sluttspillet. Det samme er den beste gruppetreeren, mens de åtte andre gruppetreerne må ut i playoff.

Gruppe A: Nederland, Kasakhstan, Island, Latvia, Tyrkia, Tsjekkia

Gruppe B: Bosnia, Andorra, Kypros, Wales, Israel, Belgia

Gruppe C: Spania, Luxembourg, Makedonia, Hviterussland, Slovakia, Ukraina

Gruppe D: Tyskland, Gibraltar, Georgia, Skottland, Polen, Irland

Gruppe E: England, San Marino, Litauen, Estland, Slovenia, Sveits

Gruppe F: Hellas, Færøyene, Nord-Irland, Finland, Romania, Ungarn

Gruppe G: Russland, Liechtenstein, Moldova, Montenegro, Østerrike, Sverige

Gruppe H: Italia, Malta, Aserbajdsjan, Bulgaria, Norge, Kroatia

Gruppe I: Portugal, Albania, Armenia, Serbia, Danmark, Frankrike (spiller kun treningskamper mot lagene i gruppe I)